覽含元殿基因想昔時朝會之盛且感其興廢之故
作者：蘇舜欽
朝代：宋

paragraphs: 在昔朝元日，千門動地來。
方隅正無事，輔相復多才。
仗下簪纓肅，天中繖扇開。
皇威瞻斗極，曙色辨崔嵬。
赤案波光卷，鳴梢殿尾回。
熊羆驅禁衛，雨露覆蘭臺。
橫賜傾中帑，窮奢役九垓。
只知營國用，不畏屈民財。
翠輦還移幸，旻天未悔災。
羣心爭困獸，回首變寒灰。
曾以安無慮，翻令世所哀。
行人看碧瓦，獨鳥下蒼苔。
雖念陵爲谷，遥知禍有胎。
青編遺迹在，此地亦悠哉。